Hættustigi vegna snjóflóðahættu á Ísafirði hefur verið aflétt og rýmingu atvinnuhúsnæðis í bænum líka. Óvissustig er enn á norðanverðum Vestfjörðum og á Norðurlandi. Ofanflóðasérfræðingur hjá Veðurstofunni segir að endurmeta þurfi aðstæður þar sem byggð er undir varnargörðum.
Töluvert hefur bætt í snjó og áfram er varað við snjóflóðahættu á Norðurlandi og á norðanverðum Vestfjörðum. Óvissustig er á svæðinu en hættustigi á Ísafirði var aflétt í morgun. Þótt veðrið hafi skánað eru snjóalög enn óstöðug. Veðurstofan varar vegfarendur sem eiga leið um svæði þar sem snjóflóð gætu fallið við og hvetur þá til að hafa varann á. Sveinn Brynjólfsson er ofanflóðasérfræðingur hjá Veðurstofunni.
Það náttúrlega hafa verið að falla býsna stór snjóflóð á Norðurlandi og fyrir vestan líka, á Vestfjörðunum, og alveg bara þangað til í gærkvöldi. Þannig að það er alveg greinilegt að snjóalög eru óstöðug þannig að það er best að hafa varann á þegar farið erum fjöllin og undir hlíðar þar sem snjóflóð geta fallið. -Nú voru einhverjir sem búa undir varnargörðunum þarna á Siglufirði hissa á að gripið hefði verið til svo drastískra aðgerða að rýma, er einhver ný nálgun í þessu eða hver er ástæðan fyrir því að farið var þessa leið?- Já það er náttúrlega bara reynslan frá því í fyrra á Flateyri þar sem flæddi fyrir garðana þar. Það bara sýnir okkur að við þurfum að endurmeta aðstæður þar sem eru svona leiðigarðar eða varnargarðar yfirleitt."
Veðurstofan gerir ráð fyrir norðan- og norðaustankalda og allhvössum vindi í dag, víða 8 til15 metrum á sekúndu. Áfram verður éljagangur á Norður- og Austurlandi, og eru því enn líkur á samgöngutruflunum á þeim slóðum. Vetrarfærð er þannig í flestum landshlutum en þó er greiðfært með suðausturströndinni. Vegfarendur eru hvattir til að fylgjast vel með færð og veðurspám áður en lagt er í ferðalög.
Óvissustig er enn í gildi á norðanverðum Vestfjörðum og á Norðurlandi. Ofanflóðasérfræðingur hjá Veðurstofunni segir greinilegt að snjóalög séu óstöðug. Brýnt sé að hafa varann á.